ทิ้งหุ้นสื่อสารหนีDSIรับเป็นคดีพิเศษ
นักลงทุนตื่นทิ้งหุ้นสื่อสารหลังดีเอสไอรับสรรหาคณะกรรมการ กสทช.
9 ก.ย. 2554

นักลงทุนตื่นทิ้งหุ้นสื่อสารหลังดีเอสไอรับสรรหาคณะกรรมการ กสทช.
ไม่ชอบเป็นคดีพิเศษแนะขายชอร์ต DTAC ซื้อหุ้นชิน
นักลงทุนตื่นทิ้งหุ้นกลุ่มสื่อสารหลังจากอธิบดีกรมสอบสวนคดีพิเศษ (ดีเอสไอ) ได้รับให้คดีคณะกรรมการที่มีหน้าที่สรรหาคณะกรรมการ กสทช.เข้าข่ายปฏิบัติหน้าที่โดยมิชอบเป็นคดีพิเศษทำให้การทูลเกล้าฯ ถวาย คณะกรรมการ กสทช.ทั้ง 11 คนต้องยืดออกไปและความหวังในการเปิดประมูล 3 จี ยืดออกไปเช่นกันส่งผลให้ดัชนีกลุ่มเทคโนโลยีสารสนเทศและการสื่อสารปิด116.75 จุด ลดลง 0.94 จุด ด้วยมูลค่าการซื้อขาย 5,487 ล้านบาท
ทั้งนี้ แรงขายเกิดขึ้นในหุ้นบริษัท บริษัท แอดวานซ์ อินโฟร์ เซอร์วิส (ADVANC) ที่ปิดตลาด 122.50 บาท ลดลง 2 บาท ระหว่างวันลงไปต่ำสุดมากถึง 4 บาท บริษัท โทเทิ่ล แอ็คเซ็ส คอมมูนิเคชั่น (DTAC) ปิด 72.75 บาท ลดลง 0.25 บาท ทรูคอร์ปอเรชั่น (TRUE) ปิด 4.12 บาท ลดลง 0.06 บาท 
นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต กล่าวว่า หุ้นกลุ่มสื่อสารถูกขายทำกำไรหลังดีเอสไอรับเป็นคดีพิเศษ แต่ระยะยาวเชื่อว่าเมื่อมีการเปิดประมูล 3จี ธุรกิจนี้จะมีมูลค่าที่เพิ่มสูงขึ้นอย่างมาก
ด้าน บล.เอเซียพลัส (ASP) ระบุว่า ให้น้ำหนักการลงทุนหุ้นกลุ่มสื่อสาร “เท่าตลาด” หลังดีเอสไอรับเป็นคดีพิเศษทำให้ต้องตรวจสอบทางอาญากับคณะกรรมการที่มีหน้าที่สรรหาคณะกรรมการ กสทช.ไม่ได้เกี่ยวข้องกับคณะกรรมการ กสทช.ที่ได้รับการเสนอชื่อทั้ง 11 คน
สำหรับกลยุทธ์การลงทุนแนะนำให้นักลงทุนยืมหุ้นขายล่วงหน้า (ชอร์ต) หุ้น DTAC และให้เข้าซื้อหุ้นชินคอร์ปอเรชั่น (INTUCH) เพราะถือหุ้นใหญ่ ADVANC มีแนวโน้มผลประกอบการเติบโตอย่างต่อเนื่องถึงปีหน้าตามการใช้งาน NonVoice ที่เพิ่มขึ้น ขณะที่ในส่วนของคู่แข่งอย่าง DTAC และ TRUE ซึ่งจะมีต้นทุนส่วนแบ่งรายได้ที่แบ่งให้ กสทโทรคมนาคมเพิ่มจาก 25% เป็น 30% ตั้งแต่ 16 ก.ย. 2554 อาจกดดันให้ผลประกอบการในปี 2555 มีแนวโน้มอ่อนตัวจากปี 2554 ได้
นอกจากนี้ ราคาหุ้น DTAC เข้าใกล้เป้าหมายราคาปัจจัยพื้นฐานในปีนี้แล้ว ขณะที่ ADVANC ยังมีโอกาสเพิ่มขึ้นอีกราว 15% และเมื่อเปรียบเทียบกับ INTUCH ที่ถือหุ้น ADVANC อยู่ 42.50% และถือไทยคม (THCOM) ที่ฝ่ายวิจัยคาดว่าจะพลิกกลับมามีกำไรในช่วงครึ่งปีหลัง อีก 41.14% ส่งผลให้ INTUCH มีแนวโน้มน่าสนใจกว่า DTAC